Document ID: 32014R0975

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 975/2014 ΤΗΣ ΕΠΙΤΡΟΠΉΣ της 11ης Σεπτεμβρίου 2014 σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α), Εκτιμώντας τα ακόλουθα: (1) Με τον κανονισμό (ΕΟΚ) αριθ. 2658/87 θεσπίστηκε ονοματολογία εμπορευμάτων, εφεξής καλούμενη «συνδυασμένη ονοματολογία» ή «ΣΟ», η οποία παρατίθεται στο παράρτημα I του εν λόγω κανονισμού. (2) Για λόγους ασφάλειας δικαίου, είναι αναγκαίο να διευκρινιστεί ότι όταν, κατά το κείμενο της συμπληρωματικής σημείωσης 1 του κεφαλαίου 8 και των συμπληρωματικών σημειώσεων 2 και 6 του κεφαλαίου 20, χρησιμοποιείται η έκφραση «η ένδειξη του διαθλασιμέτρου», αυτή αντιστοιχεί στην αριθμητική ένδειξη που προέκυψε με τη διαθλασιμετρική μέθοδο προσδιορισμού του διαλυτού ξηρού υπολείμματος στα μεταποιημένα προϊόντα με βάση τα οπωροκηπευτικά, με σκοπό την κατάταξή τους στη συνδυασμένη ονοματολογία, η οποία προβλέπεται στο παράρτημα του εκτελεστικού κανονισμού (ΕΕ) αριθ. 974/2014 της Επιτροπής (2). (3) Ως εκ τούτου, είναι σκόπιμο να συμπεριληφθεί στο κείμενο των εν λόγω συμπληρωματικών σημειώσεων μνεία της διαθλασιμετρικής μεθόδου, προκειμένου να διευκολύνεται η αναφορά κατά την κατάταξη προϊόντων που εμπίπτουν στις κλάσεις και διακρίσεις που αφορούν οι παραπάνω συμπληρωματικές σημειώσεις. (4) Προκειμένου να εξασφαλιστεί η ενιαία ερμηνεία της συνδυασμένης ονοματολογίας σε όλη την Ένωση, όσον αφορά τον προσδιορισμό της περιεκτικότητας σε σάκχαρα διάφορων προϊόντων σύμφωνα με τη διαθλασιμετρική μέθοδο, θα πρέπει να τροποποιηθούν η συμπληρωματική σημείωση 1 του κεφαλαίου 8 και οι συμπληρωματικές σημειώσεις 2 και 6 του κεφαλαίου 20. (5) Ως εκ τούτου, πρέπει να τροποποιηθεί αναλόγως ο κανονισμός (ΕΟΚ) αριθ. 2658/87. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το δεύτερο μέρος της συνδυασμένης ονοματολογίας, που περιέχεται στο παράρτημα I του κανονισμού (ΕΟΚ) αριθ. 2658/87, τροποποιείται ως εξής: 1) στο κεφάλαιο 8, η συμπληρωματική σημείωση 1 αντικαθίσταται από το ακόλουθο κείμενο: «1. Η περιεκτικότητα σε διάφορα σάκχαρα, που εκφράζεται σε σακχαρόζη (“περιεκτικότητα σε σάκχαρα”), των προϊόντων που περιλαμβάνονται στο κεφάλαιο αυτό, αντιστοιχεί στην αριθμητική ένδειξη που προσδιορίζεται διαθλασιμετρικά σε θερμοκρασία 20 βαθμών Κελσίου, σύμφωνα με τη μέθοδο που προβλέπεται στο παράρτημα του εκτελεστικού κανονισμού (ΕΕ) αριθ. 974/2014 της Επιτροπής (3), πολλαπλασιασμένη με το συντελεστή 0,95. · 2) στο κεφάλαιο 20, η συμπληρωματική σημείωση 2 αντικαθίσταται από το ακόλουθο κείμενο: «2. α) Η περιεκτικότητα σε διάφορα σάκχαρα, που μετριέται σε σακχαρόζη (“περιεκτικότητα σε σάκχαρα”), των προϊόντων που περιλαμβάνονται στο κεφάλαιο αυτό αντιστοιχεί στην αριθμητική ένδειξη που προσδιορίζεται διαθλασιμετρικά σε θερμοκρασία 20 βαθμών Κελσίου, σύμφωνα με τη μέθοδο που προβλέπεται στο παράρτημα του εκτελεστικού κανονισμού (ΕΕ) αριθ. 974/2014, πολλαπλασιασμένη με έναν από τους ακόλουθους συντελεστές: - 0,93 για τα προϊόντα των διακρίσεων 2008 20 έως 2008 80, 2008 93, 2008 97 και 2008 99, - 0,95 για τα προϊόντα των άλλων κλάσεων. β) Η έκφραση “αξία Brix”, που αναφέρεται στις διακρίσεις της κλάσης 2009, αντιστοιχεί στην αριθμητική ένδειξη που προσδιορίζεται διαθλασιμετρικά σε θερμοκρασία 20 βαθμών Κελσίου, σύμφωνα με τη μέθοδο που προβλέπεται στο παράρτημα του εκτελεστικού κανονισμού (ΕΕ) αριθ. 974/2014.» · 3) στο κεφάλαιο 20, η συμπληρωματική σημείωση 6 αντικαθίσταται από το ακόλουθο κείμενο: «6. Για τους σκοπούς των διακρίσεων 2009 69 51 και 2009 69 71, θεωρείται ως “συμπυκνωμένος χυμός σταφυλιών” (στον οποίο περιλαμβάνεται και ο μούστος), ο χυμός σταφυλιών (στον οποίο περιλαμβάνεται και ο μούστος) για τον οποίο η αριθμητική ένδειξη του διαθλασιμέτρου, που προσδιορίζεται σε θερμοκρασία 20 βαθμών Κελσίου, σύμφωνα με τη μέθοδο που προβλέπεται στο παράρτημα του εκτελεστικού κανονισμού (ΕΕ) αριθ. 974/2014, δεν είναι κατώτερη του 50,9 %.» . Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Σεπτεμβρίου 2014.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 1602
343
4314
1115
3156
4416
4380
3946

EuroVoc IDs (Expanded): 1602
343
4314
1115
3156
4416
4380
3946

Dataset Source: meu

Split: test